Նասիոնալ

**«Նասիոնալ»** (), Ուրուգվայի ֆուտբոլային ակումբ է Մոնտեվիդեո քաղաքից, աշխարհի ամենատիտղոսակիր ակումբներից մեկը։ «Նասիոնալը» հիմնադրվել է 1899 թվականի մայիսի 14-ին՝ երկու թիմերի՝ Ատլետիկական ակումբի և Մոնտեվիդեոյի ֆուտբոլային ակումբի միավորման արդյունքում։

«Նասիոնալը» իր գլխավոր և սկզբունքային մրցակցի՝ «Պենյարոլի» հետ, հանդիսանում է ուրուգվայական ֆուտբոլի առաջատարը գրեթե նրա զարգացման ամբողջ պատմության ընթացքում։ Ընդհանուր հաշվով այս երկու թիմերը միասին հաղթել են Ուրուգվայի 122 առաջնություններից 102-ում։ Այս երկու ակումբները գլխավորում են նաև Կոպա Լիբերտադորեսի ընդհանուր վարկանիշային աղյուսակը ամբողջ մրցաշարի պատմության ընթացքում՝ 1960-ից մինչև 2014 թվականը։ «Նասիոնալի» ֆուտբոլիստները նշանակալի հաջողությունների են հասել Ուրուգվայի ազգային հավաքականի կազմում։ Հավաքականի չորս ամենակարևոր հաղթանակներից երեքի դեպքում (1920-ականների երկու Օլիմպիական խաղերը, որոնք համարժեք էին սիրողական աշխարհի առաջնություններին, ինչպես նաև ՖԻՖԱ-ի աշխարհի երկու գավաթները) հենց «Նասիոնալի» խաղացողներն էին կազմում հաղթական կազմերի հիմքը՝ 1924 և 1928 թվականների Օլիմպիական խաղերում, ինչպես նաև 1930 թվականի աշխարհի առաջնությունում։ Ուրուգվայական բոլոր ակումբների մեջ միայն «Նասիոնալի» խաղացողներն են մասնակցել Ուրուգվայի հավաքականի բոլոր 15 հաղթական արշավներին Ամերիկայի գավաթներում և Հարավային Ամերիկայի առաջնություններում (1916-2011 թթ.))։

## Պատմություն
thumb|left|250px|1940-ականների «Նասիոնալի» առաջին հնգյակը՝ Լուիս Վոլպի, Անիբալ Սիոկկա, Ատիլիո Գարսիա, Բալեստերոս և Բիբիանո Սապիրայն:
«Նասիոնալը» հիմնադրվել է 1899 թվականի մայիսի 14-ին՝ Ուրուգվայի Ատլետիկական ակումբի և Մոնտեվիդեոյի ֆուտբոլային ակումբի միավորումից հետո՝ ժամանակի երիտասարդ ուսանողների նախաձեռնությամբ, ովքեր նպատակ ունեին ստեղծել ֆուտբոլային ակումբ Ուրուգվայում ծնված խաղացողների համար՝ ի պատասխան օտարերկրյա ակումբների և խաղացողների գերիշխանության, այդպիսով դարձնելով այն Ամերիկյան մայրցամաքում տեղացիների կողմից հիմնադրված առաջին ակումբներից մեկը։ Չնայած ակումբի հիմնական ուշադրությունը կենտրոնացած է եղել ֆուտբոլի վրա, այնուամենայրվ կազմակերպում է բազմաթիվ այլ միջոցառումներ, այդ թվում՝ բասկետբոլ, ֆուտզալ, թենիս, հեծանվավազք, վոլեյբոլ և շախմատ։

«Նասիոնալն» իր տնային խաղերի մեծ մասն անցկացնում է «Էստադիո Գրան Պարկ Սենտրալ» մարզադաշտում, որը եղել է 1930 թվականի ՖԻՖԱ-ի աշխարհի առաջնության առաջին խաղարկության համար ընտրված երեք վայրերից մեկը։

Նասիոնալը կապված է սպիտակ, կապույտ և կարմիր գույների հետ, որոնք ոգեշնչված են Խոսե Գերվասիո Արտիգասի դրոշով:

1903 թվականի սեպտեմբերի 13-ին Բուենոս Այրեսում «Նասիոնալը» ամբողջությամբ հանդես է եկել որպես Ուրուգվայի ազգային հավաքական և ընկերական խաղում հաղթել է Արգենտինայի հավաքականին՝ 3:2 հաշվով։

Հետագայում՝ Ուրուգվայում ֆուտբոլային Լիգայի գոյության հենց առաջին տարիներից սկսած, «Պենյարոլի» և «Նասիոնալի» միջև տարեցտարի ծավալվել է հիմնական պայքարը առաջնության տիտղոսի համար։

«Նասիոնալի» խաղացողները բազմաթիվ կարևորագույն մրցաշարերում, որոնք ավարտվել են ուրուգվայցիների հաղթանակով, կազմել են Ուրուգվայի հավաքականի կորիզը։ 1924 թվականին Փարիզի Օլիմպիական խաղերին մեկնել է «Նասիոնալի» 7 ներկայացուցիչ, և ոչ մեկը՝ «Պենյարոլից», քանի որ այդ ժամանակ «եռագույնների» գլխավոր մրցակիցը հանդես էր գալիս Ուրուգվայի ֆուտբոլի ֆեդերացիայի հովանու տակ գործող անբարենպաստ լիգայում, մինչդեռ ՖԻՖԱ-ում պաշտոնապես ներկայացված էր Ֆուտբոլի ասոցիացիան։ Միևնույն ժամանակ մյուս թիմերից հավաքական էին հրավիրվել առավելագույնը երեք խաղացող։

Փարիզում Ուրուգվայի հավաքականի հաջողությունից հետո՝ 1925 թվականին, «Նասիոնալը» կազմակերպել է հաղթական շրջագայություն Եվրոպայում (այդ տարի երկրում ներքին մրցաշարեր չէին անցկացվում, քանի որ կարգավորվում էին Ֆուտբոլի ասոցիացիայի և Ֆուտբոլի ֆեդերացիայի միջև եղած հակասությունները)։ Վեց ամսվա ընթացքում թիմը անցկացրեց 38 հանդիպում։ «Նասիոնալը» հաղթել է 26 խաղում, 7 անգամ խաղացել է ոչ-ոքի և պարտվել միայն 5 խաղում, խփած և բաց թողած գնդակների հարաբերակցությունը կազմել է 130:30։

1928 թվականին, Ամստերդամի Օլիմպիական խաղերում, «Նասիոնալը» կրկին ներկայացրել է յոթ ֆուտբոլիստ, մինչդեռ «Պենյարոլից» ինչպես նաև «Բելյա Վիստայից» Օլիմպիական չեմպիոն դարձան չորսական խաղացողներ։

Երկու տարի անց, Մոնտեվիդեոյում կայացած առաջին աշխարհի գավաթի խաղարկությունում, Ուրուգվայի ազգային հավաքականի մարզչական շտաբում ընդգրկվել են «Նասիոնալի» ութ և Պենյարոլի հինգ խաղացող: Ընդհանուր առմամբ հավաքականը ավելի շատ հենված է եղել «Նասիոնալի» ֆուտբոլիստների վրա, քան այլ թիմերի ներկայացուցիչների։

1950 թվականի Բրազիլիայում անցկացված աշխարհի առաջնությունում հավաքականը արդեն մեծապես համալրված է եղել «Պենյարոլի» ներկայացուցիչներով՝ 22 խաղացողներից 9-ը ներկայացրել են այդ ակումբը։ «Նասիոնալը» ներկայացրելէ հինգ խաղացող։ Նրանցից Խուլիո Խերվասիո Պերեսը և Էուսեբիո Ռամոն Տեխերան անցկացրել են բոլոր չորս խաղերը, իսկ Շուբերտ Գամբետտան՝ վերջին երկուսը։

Ակումբը սահմանել է մինչ օրս չգերազանցված ռեկորդ Ուրուգվայի լիգայում անընդմեջ հաղթանակների թվով. 1940–1942 թվականների մրցաշրջաններում «Նասիոնալը» հաղթել է 32 խաղ անընդմեջ, իսկ գոլերի տարբերությունը կազմել է 131:34։

1940 թվականի առաջնությունում՝ սկսած 12-րդ տուրից, թիմը հաղթել է 10 հանդիպում, 1941 թվականի առաջնությունում հաղթանակ է տարել բոլոր 20 հանդիպումներում, իսկ հաջորդ տարում գրանցել է ևս 2 հաղթանակ։ Վերջին հաղթական հանդիպումն ավարտվել է «Դեֆենսոր» ակումբի ջախջախմամբ՝ 10։ 1 հաշվով։

Միջազգային տիտղոսների քանակով՝ թե՛ ոչ պաշտոնական, թե՛ ՖԻՖԱ-ի հովանու ներքո անցկացված մրցաշարերում, «Նասիոնալը» համարվում է աշխարհի առաջին թիմը․ ակումբն ունի 21 հաղթանակ հեղինակավոր միջազգային մրցաշարերում։ Սակայն «Նասիոնալի» պատմաբանների կողմից հաշվառվող վիճակագրության մեջ ներառված են նաև բազմաթիվ այնպիսի գավաթներ, որոնք ներկայումս քիչ նշանակություն ունեն և խաղարկվել են XX դարի սկզբին։ Իսկ Լիբերտադորեսի գավաթում հաղթանակների քանակով «Նասիոնալը» զիջում է «Պենյարոլին»՝ երեք հաղթանակ ընդդեմ հինգի։ Միևնույն ժամանակ «Նասիոնալը» պահպանում է հավասարակշռություն իր գլխավոր մրցակցի հետ Միջմայրցամաքային գավաթում հաղթանակների առումով․ եթե «սև-ոսկեգույնները» պարտվել են այս մրցաշարի երկու եզրափակիչներում, ապա «Նասիոնալը» Լիբերտադորեսի գավաթում իր երեք հաղթանակներից հետո բոլոր դեպքերում պարտության է մատնել եվրոպական մրցակիցներին։

1960-ականներին «Նասիոնալը» երեք անգամ հասել է Հարավային Ամերիկայի գլխավոր ակումբային մրցաշարի եզրափակիչ, սակայն կարողացել է հաղթել միայն 1971 թվականին։ Այնուհետև հաջորդել են հաղթանակները 1980 և 1988 թվականներին․ վերջինը միաժամանակ հանդիսանում է նաև ուրուգվայական թիմերի վերջին հաջողությունը Լիբերտադորեսի գավաթում մինչ օրս։

Միայն 2011 թվականին «Պենյարոլին» հաջողվել է հասնել մրցաշարի եզրափակիչ, սակայն այնտեղ նա պարտվել է բրազիլական «Սանտոսին»։ Այդ պատճառով «Նասիոնալը» շարունակում է մնալ Լիբերտադորեսի գավաթի վերջին ուրուգվայական հաղթողը։

2021 թվականի դրությամբ «Նասիոնալի» տարեկան բյուջեն կազմել է 4.2 միլիոն ԱՄՆ դոլար։

## Աշխարհի ամենամեծ դրոշը
2013 թվականի հունիսին «Նասիոնալի» երկրպագուները առաջին անգամ ցուցադրել են աշխարհի ամենամեծ դրոշը, ինչպես նրանք անվանում էին այն խորհրդանշանը 2013 թվականի Լիբերտադորեսի գավաթի խաղարկության շրջանակներում կայացած Դեպորտիվո Տոլուկայի դեմ խաղի ժամանակ: Դրոշի արժեքըբկազմել է 50,000 ԱՄՆ դոլար, որը նախկինում հավաքվել էր «La Banda Del Parque»-ի երկրպագուների կողմից: 600 մետր երկարությամբ և 50 մետր բարձրությամբ դրոշը մտել է Գինեսի ռեկորդների գրքում որպես «ֆուտբոլային խաղում երբևէ տեսնված ամենամեծ դրոշը։

## Նվաճումներ
*Ուրուգվայի չեմպիոն (49)՝ 1902, 1903, 1912, 1915, 1916, 1917, 1919, 1920, 1922, 1923, 1924, 1933, 1934, 1939, 1940, 1941, 1942, 1943, 1946, 1947, 1950, 1952, 1955, 1956, 1957, 1963, 1966, 1969, 1970, 1971, 1972, 1977, 1980, 1983, 1992, 1998, 2000, 2001, 2002, 2005, 2005/06, 2008/09, 2010/11, 2011/12, 2014/15, 2016, 2019, 2020, 2022
*Լիգիլիայի հաղթող (8)՝ 1982, 1990, 1992, 1993, 1996, 1999, 2007, 2008
*Միջանկյալ մրցաշարի հաղթող (3)՝ 2017, 2018, 2020
*Ուրուգվայի Սուպերգավաթի դափնեկիր (1)՝ 2019
*Լիբերտադորեսի գավաթի դափնեկիր (3)՝ 1971, 1980, 1988
*Ռեկոպայի դափնեկիր (1)՝ 1988
*Միջամերիկյան գավաթի դափնեկիր (2)՝ 1972, 1989
*Միջմայրցամաքային գավաթի դափնեկիր (3)՝ 1971, 1980, 1988

## Հայտնի խաղացողներ
* Վաշինգթոն Սեբաստիան Աբրեու Գալո
* Խոսե Լեանդրո Անդրադե
* Խավիեր Ամբրոյս
*  Էկտոր Կաստրո
*  Մանգա Աիլտոն
*  Խոսե Նասասի
*  Պեդրո Պետրոնե
*  Ալվարո Ռեկոբա
*  Պեդրո Սեա
*  Էկտոր Սկարոնե
*  Լուիս Սուարես
*  Լուիս Արտիմե
*  Խուլիո Սեզար Դելի Վալդես

## Ծանոթագրություններ

## Արտաքին հղումներ
* Официальный сайт
* Неофициальный сайт

Կատեգորիա:1899 հիմնադրումներ
Կատեգորիա:1899 հիմնադրված ֆուտբոլային ակումբներ
Կատեգորիա:Մոնտեվիդեո
Կատեգորիա:Սպորտային ակումբներ
Կատեգորիա:Ֆուտբոլային ակումբներ
Կատեգորիա:Ֆուտբոլային ակումբներ այբբենական կարգով